FI Euroopan unionin virallinen lehti C 70/3

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2016/C 70/03)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”CONWY MUSSELS”

EU-nro: UK-PDO-0005-01304–27.1.2015

SMM ( ) SAN ( X )

1. Nimi/nimet

”Conwy Mussels”

2. Jäsenvaltio tai kolmas maa

Yhdistynyt kuningaskunta

3. Maataloustuotteen tai elintarvikkeen kuvaus

3.1 Tuotelaji

Luokka 1.7: Tuoreet kalat, nilviäiset ja äyriäiset sekä niistä valmistetut tuotteet

3.2 Kuvaus 1 kohdassa nimetystä tuotteesta

Nimityksellä ”Conwy Mussels” kuvataan sinisimpukkaa (Mytilus edulis), joka kasvaa luontaisesti simpukoiden kasvualustoilla Conwyn jokisuussa Pohjois-Walesissa. ”Conwy Mussel” on luonnonvarainen simpukka, eli se ei ole viljelty simpukka. Simpukkaa kerätään nimetyltä alueelta perinteisesti käsiharalla simpukan pyyntikaudella, joka kestää 1. päivästä syyskuuta 30. päivään huhtikuuta.

Conwy Mussels -simpukalla on tumma kova musta tai mustaruskea kuori, joka on ovaalinmuotoinen ja toisesta päästään suippokärkinen. Simpukoiden ulkopinta on yleensä sileä. Riippuen alueesta, jolta simpukat kerätään, niiden pinnassa voi myös olla merirokkoja. Joissain paikoin joen uomissa simpukat ovat esimerkiksi mudan peitossa, mikä estää merirokkoja kiinnittymästä niihin, mutta jos simpukat oleskelevat jokisuun hiekkaisissa tai kivikkoisissa osissa, niissä on usein merirokkoja, sillä silloin merirokot voivat kiinnittyä simpukan kuoreen suhteellisen helposti.

Simpukat ovat 4,5–10 cm:n pituisia. Conwy Mussel Development Group -ryhmä on sopinut, että kaikki Conwy Mussels -simpukat pyydetään vähintään 4,5 cm:n pituisina. Tuolloin ne ovat ainakin kaksivuotiaita (köysissä kasvatetut ja pohjaharalla pyydetyt simpukat korjataan nuorempina).

Conwy Mussels -simpukat ovat isoja, lihaisia ja täyteläisiä. Niiden lihapitoisuus on suuri ja kuoren täyttymisaste korkea. Conwy Mussels -simpukat ovat mehukkaita ja meheviä, ja ne tunnetaan hyvin sitkeästä lihaisasta koostumuksestaan ja suolapitoisesta maustaan. Tuoreina pyydettyjen Conwy Mussels -simpukoiden ei tulisi tuoksua miltään.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Conwy Mussels -simpukoiden on kasvettava nimetyillä alueilla Conwyn jokisuussa, josta ne on kerättävä perinteisellä walesilaisella käsiharamenetelmällä simpukan pyyntikaudella. Simpukan pyyntikausi kestää 1. päivästä syyskuuta 30. päivään huhtikuuta.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Kaikki Conwy Mussels -simpukat on puhdistettava EU:n säännösten mukaisesti. Kaikki Conwy Mussels -simpukoita sisältävät säkit on säilytettävä jäähdytettyinä 1–5 celsiusasteessa puhdistusyksikössä simpukoiden myyntiin saakka. Conwy Mussels -simpukan säilyvyysaika on 5 päivää.

3.6 Tuotteen, johon rekisteröity nimi viittaa, merkitsemistä koskevat erityiset säännöt

—

4. Maantieteellisen alueen tarkka rajaus

Nimetyllä alueella tarkoitetaan aluetta, jolta Conwy Mussels -simpukkaa voidaan kerätä. Keruulupa kattaa sen osan Conwyn lahtea ja jokisuuta, joka jää tulvamerkin alapuolelle kevättulvien aikaan ja jota rajaavat jäljempänä mainittujen pisteiden A, B ja C kautta kulkeva linja, Conwyjoen ylittävä rautatiesilta (maantieteelliset koordinaatit N 53° 280,278′ ja W 003° 823,611′) sekä Conwyn satamalaituri.

Leveyspiiri Pituuspiiri A 53 20,341′ N 003 52,790′ W B 53 17,461′ N 003 54,949′ W C 53 16,672′ N 003 53,760′ W

5. Yhteys maantieteelliseen alueeseen

Conwy Mussels -simpukan SAN-hakemus perustuu ainutlaatuiseen tuotteeseen, jonka erityiset ominaisuudet

1) ovat yhteydessä Conwyn jokisuuhun ja siihen ainutlaatuiseen ympäristöön, jossa Conwy Mussel -simpukka kasvaa ja viettää koko elämänsä ennen pyyntiä

2) johtuvat siitä, että simpukat pyydetään perinteisesti käsiharalla; kyseessä on perinteinen simpukanpyyntimenetelmä, jolla pyydetään simpukoita vain nimetyllä alueella ja joka on sukupolvelta toiselle periytynyt taito.

Conwy Mussels -simpukat ovat luonnonvaraisia simpukoita, jotka kasvavat luontaisilla simpukoiden kasvualustoilla Conwyn jokisuussa. Jokisuu tarjoaa Conwy Mussels -simpukalle ainutlaatuisen elinympäristön, ja juuri tällä nimetyllä alueella Conwy Mussel -simpukka kasvaa ja viettää koko elämänsä ennen pyyntiä. Simpukan ravintona olevan planktonin synty ja koostumus riippuvat Conwyn jokisuun ilmasto-oloista, ravintoaineista, biologiasta ja mineraalipitoisuudesta. Simpukat suodattavat ravintonsa vedestä, ne syövät vedessä olevaa mikroskooppisen pientä planktonia. Kyseessä ei ole se, että Conwyn jokisuussa olisi enemmän planktonia kuin muualla, vaan se, että Conwyn jokisuussa simpukoiden kasvualustojen erityiset ominaisuudet tarjoavat Conwy Mussel -simpukalle hyvän ravintolähteen:

— Jokisuissa on tunnetusti paljon ravintoaineita (makeasta vedestä) ja sen vuoksi enemmän planktonintuotantoa.

— Conwyn jokisuu on syvä. Vaikka jokisuun syvyys vaihtelee vuoroveden mukaan, syvyyden vuoksi vettä on paljon ja sen myötä saatavilla on paljon planktonia, jota Conwy Mussel -simpukka voi käyttää ravinnokseen.

— Conwyn jokisuun vesien syvyys pitää vedet yleisesti ottaen kylmempinä kuin matalammissa vesissä, ja meren vuoksi jokisuun vedet ovat viileämpiä kuin yläjuoksussa laaksossa. Plankton yleensä viihtyy paremmin kylmemmissä vesissä.

— Conwy Mussel -simpukka on aina veden alla, ei koskaan kosketuksissa ilman kanssa. Sen vuoksi sillä on käytössään jatkuva ravintolähde, jota se voi hyödyntää läpi vuorokauden.

— Conwy Mussel -simpukkaesiintymät muodostuvat luontaisesti ja sijaitsevat paikoissa, joissa korkealaatuista suolaista ja makeaa vettä sekoittuu luontaisesti, mistä erilaiset planktonpopulaatiot pitävät.

— Simpukkaesiintymät sijaitsevat vuorovesissä jokisuussa, jossa on hyvä veden virtaus. Koska simpukkaesiintymien yllä virtaa paljon vettä, simpukoilla on hyvä ravintolähde ja ne saavat ravintoa tavanomaista nopeammin ja useammin.

— Simpukkaesiintymiä hyödynnetään kestävällä tavalla, niitä ei ylikalasteta eikä pyritä tehoviljelyyn, joten ravinnosta on vähemmän kilpailua.

Koska ravintoa on hyvin tarjolla, Conwy Mussels -simpukka on iso (4,5–10 cm pitkä), sen lihapitoisuus on suuri, 45–55 prosenttia, ja kuoren täyttymisaste on korkea, noin 3:5. Simpukoiden suureen kokoon vaikuttavat lisäksi simpukoiden ikä (simpukat ovat pyydettäessä vähintään kaksivuotiaita) ja kestävä pyynti käsiharalla. Kaikki alle 4,5 cm:n suuruiset käsiharalla pyydetyt simpukat tippuvat haran piikkien läpi.

Ympäristövirasto seuraa jatkuvasti Conwyjoen vedenlaatua. Jokea pidetään yhtenä Euroopan puhtaimmista joista, jolla on sen vuoksi tehty historian aikana lukuisia kohdennettuja ekologisia tutkimuksia. Veden hyvin korkea laatu koko joen pituudelta ja joen valuma-alueella johtuu useiden tekijöiden summasta:

— Alueella ei ole teollisuutta. Liikennettä ja teollisuushöyryjä on vain hyvin vähän suuriin kaupunkeihin verrattuna, minkä vuoksi veden laatu on paljon parempi kuin suurkaupunkien läpi virtaavissa joissa.

— Jokipenkereiden ympärillä harjoitetaan ensisijaisesti ympäristöä säästävää viljelyä ja puskurivyöhykkeiden avulla minimoidaan mahdollisten voimaperäisten viljelykäytänteiden aiheuttamat fosfaatti- ja nitraattivalumat. Lisäksi Conwyjoen vieressä on laajoja maa-alueita, joilla kasvaa lähinnä metsää. Tämäkin toimii puskurivyöhykkeenä ja minimoi pilaavien aineiden valumat ympäröivältä maalta jokeen.

— Jokisuussa on vain vähän kalastustoimintaa. Conwyn jokisuu ei ole vilkas satama, ja suuret alukset liikennöivät siellä vain vähän, mikä ansiosta ihmisen toiminta ei häiritse simpukkaesiintymiä. Simpukanpyynnin ohella jokisuussa ei harjoiteta ruoppausta eikä kaupallista kalastusta, joten tällainen toiminta ei haittaa simpukkaesiintymiä.

Conwyn jokisuu päättyy mereen. Juuri tässä ympäristössä, jossa suolainen merivesi luontaisesti sekoittuu Conwyjoen makeaan veteen (noin puolen mailin matkalla), kasvaa Conwy Mussel -simpukka. Syvässä jokisuussa vesi myös kiertää ja vaihtuu vuoroveden myötä. Jokisuun syvyys vaihtelee vuoroveden mukaan, mutta useimpien simpukkaesiintymien päällä vettä on koko ajan vähintään 30–50 jalkaa. Suolaisen meriveden ja Conwyn jokilaakson makean veden sekoittuminen yhdistettynä siihen seikkaan, että simpukat ovat koko ajan syvässä vedessä (eivätkä ne kuivu sen vuoksi, että joutuisivat ilman kanssa tekemisiin laskuveden aikaan), ovat simpukoiden mehevän ja mehukkaan maun syynä.

Conwy Mussel -simpukan ominaisuudet liittyvät alueeseen sen myötä, että simpukkaa, joka kasvaa vain tällä alueella, pyydetään paikallisen perinteen mukaisesti käsiharalla. Tämä taito on periytynyt sukupolvelta toiselle. Conwy Mussels -simpukkaa pyydetään kausiluonteisesti 1. päivästä syyskuuta 30. päivään huhtikuuta. Conwy Mussel -simpukankalastajien veneet ovat pieniä ja matalia. Niitä käytetään perinteisesti simpukanpyyntiin, niitä kutsutaan nimellä ”dory’s”, ja kussakin veneessä on vain yksi kalastaja. Kalastajat käyttävät perinteistä pyyntitapaa, joka edellyttää taitoa ja tietoa, kun jokisuun pohjasta pyydetään simpukoita pitkillä mäntypuisilla käsiharoilla pienistä veneistä. Simpukankeruu käsiharalla vaatii kokemusta ja taitoa. Perinteiset simpukanpyyntimenetelmät taitaa Conwyssa ennen kaikkea neljä sukua, ja kyseinen taito on näissä neljässä conwylaisessa suvussa kulkeutunut yli 150 vuoden ajan sukupolvelta toiselle. Näiden taitojen oppimiseen kuluu 5–6 pyyntikautta. Käsiharalla pyynti on perinteinen, kestävä ja ympäristöä säästävä kalastusmuoto, jolla varmistetaan, että simpukkaesiintymät säilyvät seuraavillekin sukupolville. Vain suuret simpukat kerätään, sillä kaikki alle 4,5 cm:n pituiset simpukat tippuvat haran teräspiikkien läpi, joten ne voivat kasvaa ja kypsyä toista pyyntikautta varten. Lisäksi käsihara kohtelee simpukkaesiintymiä hellävaroin, joten ne pystyvät toipumaan nopeasti rauhoitusaikana.

Nimityksen ”Conwy Mussel” maine laatutuotteena on kasvanut Conwy Mussel Development Group -ryhmän tekemän kovan työn ansiosta. Conwy Mussels -simpukat ovat elintarvikealalla hyvin tunnettuja ja hyvässä maineessa Yhdistyneessä kuningaskunnassa ja maailmanlaajuisesti. Conwy Mussels -simpukoita käyttävät monet huippukokit, ja niitä esiintyy heidän ruokalistoillaan säännöllisesti. Useat maineikkaat kulinaristit ja elintarvikeyritykset ovat tuoneet ilmi mieltymyksensä tähän simpukkaan.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://www.gov.uk/government/publications/protected-food-name-conwy-mussels-pdo

(1) EUVL L 343, 14.12.2012, s. 1.